**Ministru kabineta noteikumu projekta “Grozījumi Ministru kabineta**

**2010. gada 26. janvāra noteikumos Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2010. gada 26. janvāra noteikumos Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi. Ministru kabineta 2010. gada 26. janvāra noteikumi Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – noteikumi Nr. 77) nosaka sporta speciālistu sertifikācijas kārtību un prasības, kas noteiktas sporta speciālistam, lai iegūtu tiesības strādāt sporta jomā, kā arī sporta speciālistu sertifikācijas maksu. Saskaņā ar noteikumu Nr. 77 6.1. apakšpunktā noteikto, fiziskā persona, kura vēlas saņemt attiecīgā sporta veida speciālista profesionālās kvalifikācijas sertifikātu (turpmāk – sertifikāts) (turpmāk – sertificējamais sporta speciālists), komisijai iesniedz rakstisku iesniegumu (turpmāk – sertificējamā sporta speciālista iesniegums). Sertificējamā sporta speciālista iesniegumā norāda vārdu, uzvārdu, personas kodu, deklarēto dzīvesvietu, tālruņa numuru, darba vietu un amatu, kā arī sporta veidu (darbības jomu). Sporta speciālistu sertifikācijas komisija (turpmāk – komisija) veic sertifikāciju, pamatojoties uz sertificējamā sporta speciālista iesniegumu. Ja komisija pieņem lēmumu par attiecīgās kategorijas sertifikāta izsniegšanu, sertifikātu izsniedz uz pieciem gadiem. Atbilstoši noteikumos Nr. 77 23.1. apakšpunktā noteiktajam, lai uzsāktu resertifikācijas (sertifikāta atkārtotas izsniegšanas bez sertifikācijas eksāmena kārtošanas) procesu, resertificējamam sporta speciālistam ir ne vēlāk kā trīs mēnešus pirms sertifikāta derīguma termiņa beigām vai piektajā gadā pēc diploma iegūšanas augstākajā pedagoģiskajā izglītībā sporta studiju programmā jāiesniedz komisijai rakstisks iesniegums (turpmāk – resertificējamā sporta speciālista iesniegums). Resertificējamā sporta speciālista iesniegumā norāda vārdu, uzvārdu, personas kodu, deklarēto dzīvesvietu, tālruņa numuru, darba vietu un amatu, kā arī sporta veidu (darbības jomu). Ņemot vērā apstākli, ka saskaņā ar Oficiālās elektroniskās adreses likumu valsts iestādei e-adreses izmantošana ir obligāta un Iedzīvotāju reģistrā reģistrēta fiziskā persona e-adresi izveido no 2018. gada 1. jūnija, noteikumos Nr. 77 veicami grozījumi, paplašinot saziņas veidus, kurus sertificējamais sporta speciālists un resertificējamais sporta speciālists norāda attiecīgi sertificējamā sporta speciālista iesniegumā vai resertificējamā sporta speciālista iesniegumā un kas izmantojami komisijas saziņai ar minēto personu, ar personas e-adresi, ja personai ir aktivizēts e-adreses konts. Oficiālās elektroniskās adreses likuma pārejas noteikumu 4. punkts noteic, ka Oficiālās elektroniskās adreses likuma 5. panta otrajā daļā minētās personas (Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona) e-adresi izveido no 2018. gada 1. jūnija. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz e-adreses kā saziņas veida izmantošanu no 2018. gada 1. jūnija. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz sertificējamiem sporta speciālistiem un resertificējamiem sporta speciālistiem. Minēto personu skaitlisko apmēru nav iespējams noteikt. Tāpat Projekts attiecas uz komisiju, kurai saskaņā ar tai noteikto kompetenci būs pienākums saziņā ar sertificējamiem sporta speciālistiem un resertificējamiem sporta speciālistiem izmantot minēto personu e-adreses, ja šāds saziņas veids būs norādīts attiecīgi sertificējamā sporta speciālista iesniegumā vai resertificējamā sporta speciālista iesniegumā. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 77 paredzētajam nodrošinās komisija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas Izglītības un zinātnes ministrijai un komisijai normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

*Anotācijas III, IV un V sadaļa – Projekts šīs jomas neskar.*

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

06.06.2017. 09:08

935

I.Krastiņa

67047768, Ilze.Krastina@izm.gov.lv